उदयपुर। हवाला स्थित शिल्पग्राम में ओपन टेराकोटा म्यूजियम बनेगा। जिसे देशभर के चुनिंदा टेराकोटा आर्टिजन तैयार करेंगे। ये आर्टिजन अपने क्षेत्र में प्रचलित टेराकोटा के सर्वश्रेष्ठ नमूने तैयार करेंगे, जिन्हें म्यूजियम में रखा जाएगा। इन कलाकृतियों पर संबंधित कलाकार की जानकारी दी जाएगी, ताकि दर्शकों को कला और कलाकार से जुड़ी जानकारी प्राप्त हो सके।
पश्चिमी क्षेत्र सांस्कृतिक केंद्र की ओर से यह म्यूजियम तैयार किया जाएगा। शिल्पकारों एवं कला प्रेमियों को देशभर में प्रचलित टेराकोटा की बारीकियों से अवगत करवाने की दिशा में यह प्रयास होगा।
क्या है टेराकोटा आर्ट
नदियों और तालाबों के किनारे से निकाली जाने वाली चिकनी मिट्टी से कलाकृतियां बनाई जाती हैं। मिट्टी को आकृति देने के बाद उसे पकाया जाता है। पक जाने के बाद इस पर रंग रोगन कर मूर्त रूप दिया जाता है।
कला की मांग, कलाकार कम
मोलेला (राजसमंद) के टेराकोटा आर्टिजन पद्मश्री मोहनलाल कहते हैं कि टेराकोटा के गिने चुने ही कलाकार रह गए हैं, जबकि इस कला की देश विदेश में काफी मांग है। इसे जीवंत रखने के लिए तो बहुत पहले से प्रयास होने चाहिए थे। कहते हैं हमारे पास देशभर से टेराकोटा की डिमांड आती है, लेकिन कलाकारों की कमी के कारण संभव नहीं हो पाता है। टेराकोटा का म्यूजियम बनाकर सिर्फ कला का परिचय दिया जा सकता है, लेकिन इसके संरक्षण को लेकर प्रयास करने होंगे।
देश का पहला म्यूजियम
॥उदयपुर के शिल्पग्राम में बनने वाला यह म्यूजियम देश का पहला ऐसा म्यूजियम होगा, जहां टेराकोटा से जुड़ी हर बारीकियां होंगी। इन कलाकारों के एक साथ काम करने पर परस्पर इस कला का आदान प्रदान भी होगा। आर्टिजन को सभी सुविधाएं एवं सामग्रियां केंद्र उपलब्ध करवाएगा।
शैलेंद्र दशोरा, निदेशक, पश्चिमी क्षेत्र सांस्कृतिक केंद्र, उदयपुर
hin_Deva hin_Deva hin_Deva hin_Deva hin_Deva hin_Deva bho_Deva hin_Deva bho_Deva